HimToo

HimToo (#HimToo) on verkossa käytetty aihetunniste, jota on hyödynnetty vaihtelevin tavoin, erityisesti osana Me Too -kampanjan kritiikkiä.
Ennen Yhdysvaltain presidentinvaaleja 2016 HimToo-aihetunnistetta käyttivät Hillary Clintonin kannattajat ilmaistakseen tukensa Tim Kainelle. Clintoniin viitattiin samalla usein aihetunnisteella "I'mWithHer". Donald Trumpin kannattajat omaksuivat HimToo-aihetunnisteen käyttöönsä vaatiessaan Barack Obaman ja Bill Clintonin vangitsemista. Vaatimuksia Hillary Clintonin vangitsemisesta esitettiin "LockHerUp"-aihetunnisteella. 
Käyttö reaktiona Me Too -kampanjaan.
Me Too -kampanjan saatua laajaa julkisuutta lokakuusta 2017 lähtien HimToo-aihetunnistetta alettiin käyttää keskustelussa seksuaalisen väkivallan kokemuksista. Jotkut käyttivät aihetunnistetta syyttäessään miehiä seksuaalisista väärinkäytöksistä. Toisissa tapauksissa aihetunnisteella pyrittiin kiinnittämään huomio miesten kokemaan seksuaaliseen väkivaltaan. Aihetunnisteen innoittamana "The New York Times" julkaisi kertomuksia miesten kohtaamasta perheväkivallasta ja seksuaalisesta väkivallasta. Kirjailija Christopher Golden käytti aihetunnistetta Facebookissa vuonna 2017 tunnustaessaan kohdelleensa naisia kaltoin. Hän kommentoi aihetunnisteen käyttöä toteamalla, että naisten kohtaamaan seksuaaliseen häirintään ei löydy ratkaisuja ilman sitä, että miehet itse kiinnittävät huomion omaan käyttäytymiseensä.
Vuoden 2018 alkupuolella oli yleistynyt HimToo-aihetunnisteen käyttö vääriin raiskaussyytöksiin viitattaessa. Tällöin HimToo alkoi kehittyä Me Too -kampanjaan kohdistetuksi reaktionaariseksi vastalauseeksi. Aihetunnisteen käyttäjiksi ryhtyi henkilöitä, jotka halusivat edistää sillä näkemystä väärien raiskaussyytösten huomattavasta yleisyydestä ja miehille aiheuttamasta laajamittaisesta uhasta. Todellisuudessa Yhdysvaltain tautikeskuksen mukaan yksi kuudesta yhdysvaltalaismiehestä on kokenut seksuaalista väkivaltaa elämänsä aikana, mutta kulttuuriset odotukset ovat johtaneet ongelmaa koskevan tietoisuuden puutteeseen. Miespuolisten seksuaaliväkivallan uhrien 1in6-järjestön mukaan mies joutuukin todennäköisemmin seksuaalisen väkivallan kuin väärän raiskaussyytöksen uhriksi. "Vox" kritisoikin HimToon käyttöä vääristä raiskaussyytöksistä keskusteltaessa mahdollisista haitallisista vaikutuksista miespuolisille seksuaalisen väkivallan uhreille. "Politico" viittasi helmikuussa 2018 HimToo-termillä Donald Trumpin tapaan arvostella seksuaalisista väärinkäytöksistä syytettyjen miesten kohtelua. HimToo-aihetunniste levisi myös Men Going Their Own Way -liikkeen kannattajien parissa; he varoittelivat sillä miehiä suhteista naisten kanssa.
Kun naiset syyttivät Brett Kavanaugh’ta seksuaalisista väärinkäytöksistä vuonna 2018, HimToo-aihetunnisteen käyttö vääristä syytöksistä keskusteltaessa yleistyi entisestään. Aihetunnisteella haluttiin kritisoida muun muassa syyttömyysolettaman sivuuttamista. Muun muassa laulaja Kaya Jones puolusti aihetunnisteella Kavanaugh’ta. Käyttöä Kavanaugh’n kuulemisten yhteydessä syytettiin seksistiseksi. Vääriin syytöksiin keskittyneen HimToo-kampanjan vastustajat pitivät kampanjaa republikaanien pyrkimyksenä narratiivin kääntämiseen tavalla, jossa valkoiset miehet näyttäytyvät sorrettuina. Kriitikot vertasivat HimToota myös All Lives Matteriin tai Blue Lives Matteriin aihetunnisteena ja kampanjana, jolla pyritään sivuuttamaan alun perin esiin tuodut ongelmat. Yhdysvalloissa yleistyi tapa käyttää toisistaan poikkeavia aihetunnisteita poliittisten lojaliteettien signaloimiseen. Tutkijat viittasivat "aihetunnisteen kaappaamisella" ilmiöön, jossa eri poliittisten suuntausten edustajat käyttävät samankaltaisia aihetunnisteita haastaessaan toistensa narratiiveja.
Lokakuussa 2018 lisää huomiota HimToo-kampanjalle toi tapaus, jossa floridalainen nainen antoi poikansa kuvan kampanjan käyttöön meemiksi Twitterissä ilman tämän lupaa. Äiti kertoi, ettei hänen poikansa uskalla mennä treffeille, koska nykyisessä ilmapiirissä radikaalit feministit esittävät miehiä kohtaan perättömiä syytöksiä. Meemi levisi laajalti. Muut Twitterin käyttäjät alkoivat vääristellä tekstiä ja vaihtoivat kuviin sellaisia hahmoja kuin Guy Fierin, Rick Astleyn, Incredible Hulkin, Nathan Fielderin, Donald Trump Jr.:n ja pingviinin. Äitinsä julkaisemassa kuvassa esiintynyt nuori mies sanoutui itse irti HimToo-kampanjasta ja totesi äitinsä toimineen ymmärtämättömyyttään. Marraskuussa 2018 Patriot Prayer -ääriliike piti Portlandissa HimToo-mielenosoituksia vastalauseena seksuaalisen väkivallan uhrien järjestämälle tapahtumalle. Tapaus johti järjestyshäiriöihin.